Anno Domini mcdxci inchoate fuerunt distribuciones communes, gracia visitandi chorum et capitulum, de porcione canonica inter prelatos et canonicos residentes, horas divinas in summo choro ecclesie cathedralis frequentantes, in perpetuum dividende, juxta canonem unicum de clericis non residentibus, lib. vi, et alia jura ad hoc concurrentia. Preterea statutum est solenniter, quod quicunque ex residentibus prelatis seu canonicis socius fuerit visitacionis, quamdiu in visitacione fuerit integra presencialitate, ac si continue choro cum aliis interesset, gaudere debebit, qui eciam totam porcionem canonicalem a sua propria incorporata ecclesia habebit anno illo, proviso tamen, quod quociens vel ubicunque episcopum visitare oportuerit hoc anno, idem comitetur pro socio vel alium canonicum habeat surrogatum. Ceterum vero si socius visitacionis a capitulo deputatus quodcunque notabile dampnum in visitacione incurrerit et in lata negligencia non fuerit ad huiusmodi dampnum, pro una medietate episcopus et pro altera capitulum integraliter et benivole respondebunt. Insuper statutum contra quoscunque prelatos, canonicos et simplices prebendatos ecclesiæ Aboensis, qui negligentes fuerint ergo colonias suas in cultura agrorum et pratorum, in domibus ruinosis restaurandum aut tegendum nec non inventariis semper salvis custodiendis; tales enim desolatores, postquam eorum negligencia fuerit detecta, per episcopum et capitulum seriose moneantur; qui, si noluerint emendam apponere, fructus illarum coloniarum, circa quas facta est negligencia, in earum reparacionem per eosdem convertantur; acrius eciam, si necesse fuerit, puniantur. Et si quis recenter adeptus prebendam a suo predecessore non levaverit integrum inventarium, talis nichilominus ad relinquendum integrum teneatur. Item quicunque residencium negligentes fuerint in reparandis domibus antiquis suarum residenciarum aut novis instaurandis, ubi quondam domus fuerant, dummodo utilitas exposcat prebende, tales liberam non habeant potestatem in extremis testamentum faciendi, quin prius et ex indiviso tantum de bonis eorum deducatur et in restauracionem neglectorum locorum convertatur, quantum juxta estimacionem capituli visus fuerit negligenciam admisisse, eciamsi casus inopinati incendii potuerit evenire. Et si quis talium ab intestato decesserit, estimata negligencia similiter ante omnia deducatur. Et hoc idem circa negligencias coloniarum et inventariorum ex bonis decedencium observetur. Circa curatos et vicarios perpetuos ecclesiarum parochialium statuitur, quod si contigerit eos ab illis ecclesiis quacunque ex causa semoveri, ante omnia negligencie estimentur admisse in manso et juxta æstemacionem successori relinquant. Si autem, durante huiusmodi negligencia, ab hac luce transiverint testati vel intestati, eorum bona nullo modo dispergantur, nisi negligencia juxta bonorum hominum estimacionem reparata. Præterea statuitur, quod in antea nullus intromittat se de censibus ecclesiarum levandis, nisi prepositus et archipresbyter neque de censu studencium, nisi duntaxat archidiaconus et decanus, qui levabunt a Loija unam lestam butiri et xvi pund bladi pro studentibus, xxx marcas Renales pro rectore scolarium, levabunt eciam a Kirkeslet et Espaa i lestam butiri pro studentibus. Item statutum est et perpetuo decretum, quod noviter receptus in canonicum nullo modo admittatur ad secreta capitularia nec ad distributiones communes priusquam realiter et cum effectu solverit ad peculium capituli quinque marcas Svecicas absque omni remissione. Item quicunque canonicorum residencium noviter receptorum, infra annum a die vocacionis proprium non habuerit almucium, dimidia presencialitate extunc frustretur quousque almucium habuerit. Insuper statutum est, quatenus scriba capituli ingrossare debeat omnia statuta de novo edenda et similiter causas occurrentes et quod debeat habere unum speciale volumen ingrossandorum statutorum et caussarum, ex quo elici debent puncta memoria digna et in libris capituli registrari. Stipendium scribæ erunt duæ tunnæ butyri ex Sastamala annuatim. Item statutum est, quatenus quilibet residencium contribuat annuatim pro cereis ad memoriam corporis Christi unam marcam ceræ ad minus, et dominus episcopus anuatim contribuat tres marchas.